Author: Holičková
Last saved by: agenda0
Company: MH SR

Predkladacia  správa

         Uznesením vlády č. 363/2001 zo dňa  25. apríla 2001 k analýze vývoja príčin nezamestnanosti a návrhu opatrení na jej znižovanie bolo v prílohe A, úloha č. 10 uložené  ministrovi hospodárstva  a guvernérovi Národnej banky Slovenska v spolupráci s a.s.  SARIO  predkladať  na rokovanie Porady ekonomických ministrov vlády Slovenskej republiky (PEM) štvrťročne správu o príleve priamych zahraničných investícií (PZI). Uvedená správa bola predložená do PEM s odôvodneným návrhom zmeny periodicity jej predkladania zo štvrťročnej na ročnú. Správa bola prerokovaná v PEM  dňa 12.11.2001 so záverom - predkladať správu o príleve PZI s polročnou periodicitou  a predložiť správu s návrhom uznesenia do vlády SR na schválenie. 

         S cieľom  zabezpečenia uvedenej úlohy boli vykonané rokovania MH SR s kompetentnými pracovníkmi NBS, ktorá vykonáva spracovanie údajov o príleve priamych zahraničných investícií   štvrťročne na základe výkazu DEV 1 - 12 za účelom sledovania platobnej bilancie a zároveň poskytuje údaje  Ministerstvu hospodárstva SR  a Štatistickému úradu SR v rozsahu - rozčlenenia podľa krajiny pôvodu kapitálu, odvetvového smerovania a regionálneho rozdelenia. Zároveň je možné tieto informácie získať aj na internetovej stránke NBS. 

        V NBS  metodicky usmerňuje spracovanie údajov pre tento účel odbor menovej politiky. Poskytovanie podrobnejších údajov za účelom spracovania rozsiahlejšej informácie o príleve PZI s ohľadom na to, že sa jedná o individuálne údaje v súčasnosti je problematické. Zvlášť spracovanie údajov za kalendárny rok je náročné a možno ho vykonávať až po odsúhlasení s predkladateľmi po ukončení účtovných uzávierok t.j. po 31. 3. nasledujúceho roka. Odbor štatistiky NBS spracováva údaje až po ich definitívnom odsúhlasení.   Termíny zverejnenia spracovaných údajov o PZI sú následovné: T (sledované obdobie) + 3 mesiace. To znamená, že údaje za 1. štvrťrok sú k dispozícii v júni, za 2. štvrťrok v septembri, 3. štvrťrok v decembri. Údaje za 4. štvrťrok sú spracovávané až po účtovnej závierke podnikateľských subjektov t.j. až po  31. marci.  Z uvedených dôvodov nie je možné dodržať termíny predkladania informácie o príleve priamych zahraničných investícií tak, ako vyplývajú z uznesenia vlády č. 363 /2001 (január, apríl, júl, október). 

         Keďže Národná banka Slovenska v súčasnosti poskytuje údaje o príleve zahraničných investícií zo spracovania výkazu DEV 1- 12 iba v rozsahu uvedenom v prílohe - Štatistické informácie z NBS, nie je možné vykonať podrobnejšie analýzy o vplyve priamych zahraničných investícií na ekonomiku Slovenska s dôrazom na zamestnanosť, obchodnú bilanciu a príjmy verejných financií.  NBS  oznámila  ministerstvu, že  pripravuje  novelizáciu  výkazu  DEV 1-12. V záujme koordinácie úsilia o sformovanie kvalitnej štatistickej základne pre vypracovávanie analýz dopadu PZI na ekonomiku, je potrebné, aby NBS predložila  ministerstvu  hospodárstva   pripravovanú  novelizáciu  výkazu DEV 1-12 na pripomienkovanie.

         Za účelom spracovania kvalitnejšej a kompletnejšej  analýzy, navrhujeme vláde, aby   znížila   periodicitu predkladania Správy o vývoji PZI zo štvrťročnej na polročnú (v zmysle odporúčania záverov  z PEM) a odporučila guvernérovi NBS,  aby bol  metodicky upravený   výkaz DEV 1-12  predložený aj Ministerstvu hospodárstva SR na pripomienkovanie.